Amptenaar skiet homself by parlementDie toneel by die parlement in Kaapstad. Foto: ANA ŉ Werknemer van die parlement het homself vanoggend in sy kantoor op die parlementsterrein in Kaapstad doodgeskiet. Die man, wat ŉ senior amptenaarspos aan die parlement beklee het, se naam is in parlementêre kringe bekend, maar sy naam word weerhou tot sy familie volledig in kennis gestel is. Die voorval het laatoggend in Pleinstraat 90, ŉ gebou op die parlementêre perseel, plaasgevind. Tans is verskeie noodvoertuie op die leiklippe voor die gebou geparkeer. Volgens kollegas het die man, wie se pos uiters stresvolle werk insluit, gekla oor erge werksdruk. Die toneel by die parlement in Kaapstad. Foto: ANA Dit is nie seker wanneer die oorledene die vuurwapen by die gebou ingesmokkel het nie. Die gebou is aan streng veiligheidsmaatreëls onderworpe, maar omdat die man baie senior veiligheidsklaring gehad het, is dit moontlik dat hy nie persoonlik ondersoek is nie. Soortgelyke voorvalle van mense wat wederregtelik vuurwapens by die parlement inneem, het ook al voorgekom. Die speaker van die Nasionale Vergadering, Baleka Mbete, het haar medelye uitgespreek en sal die familie besoek nadat die man se naam amptelik bekend gemaak is.